Ma oorhandig haarself ná sy kinders vergiftigArgieffoto: Nico Strydom ŉ Ma (27) het haarself aan die polisie oorgegee ná sy rotgif in haar twee kinders se kos gesit het. Maroela Media het vroeër berig die pa het sy twee kinders ŉ week gelede in hul ma se huis in Stinkwater in die noorde van Pretoria dood in die bed aangetref. Die dogtertjie was sewe en haar boetie twee. Konst. Herman Moremi, woordvoerder van die polisie, het gesê die polisie het rotgif langs die bed gekry waar die kinders met komberse toegedek was asof hulle slaap. “Terwyl sy met die polisie in die aanhoudingselle gepraat het, het sy erken dat sy inderdaad rotgif gebruik het om haar kinders te vergiftig, maar sy het glo ook haarself probeer doodmaak deur die gif te eet,” het Moremi gesê. “Sy het die gif glo in die kos gesit en hulle al drie het die kos geëet. Sy was verbaas dat sy die gif oorleef het en het weggehardloop na Bela Bela waar sy twee dae weggekruip en toe teruggekeer het,” het Moremi verduidelik. Sy het glo in die nuus gehoor dat sy gesoek word in verband met die moord van haar kinders. Twee aanklagte van moord word ondersoek. Sy sal Maandag in die Moretele-landdroshof verskyn.